《鄜城春望》
明代·李维桢

西来山势剧纵横，残雪流澌试火耕。
一径寒烟通古戍，几枝衰柳带春城。
弯弓月倚阑干上，结阵云扶睥睨行。
怪杀黄蛇鄜衍口，余腥犹染曼胡缨。

作者简介：（1547—1626）明湖广京山人，字本宁。隆庆二年进士。授编修，进修撰，出为陕西参议，迁提学副使，天启初以布政使致仕家居。又召为南京太常卿，不就，以荐为南京礼部右侍郎，进尚书。博闻强记，文章弘肆有才气，海内请求者如市，负重名四十年，其诗文声价腾涌，然多应酬之作，品格不高。有《史通评释》、《黄帝祠额解》及《大泌山房集》。